Rudi Claase vind sy stem ná 'ligte beroerte' | Netwerk24
Deur Ross Michaels 13 Junie 2021 00:17
Rudi Claase het dié foto van hom in die hospitaal op Facebook gedeel.
Die 38-jarige sanger en liedjieskrywer het 'n maand gelede 'n "ligte beroerte" gehad en toe stuiptrekkings wat hom tydelik stom en half verlam gelaat het.
Verlede week is hy weer in die hospitaal opgeneem nadat hy begin struikel en hakkelrig gepraat het.
Claase het gevrees hy het breinskade opgedoen.
Nou het sy vrou, Suzette (48), egter aan Rapport bevestig dat daar geen permanente breinskade is nie.
"Dit gaan baie beter. Hy het Vrydag huis toe gekom. Ons gaan dit maar 'n bietjie stadig vat vir die volgende maand of so," sê Suzette, wat ook sy optredes reël.
Hy sukkel steeds met sy balans en sy geheue, sê sy.
"Maar dis klein goetertjies. Ons is net dankbaar. Dit kon soveel erger gewees het."
Die sanger Rudi Claase en sy vrou, Suzette.
Die dokters het gesê stres het waarskynlik bygedra tot die beroerte. Bipolêre depressie is vroeër by Rudi gediagnoseer. Sy sê dit is belangrik dat iemand wat bipolêr is, betyds hulp vra, "want niemand weet ooit when is it bad enough" nie.
Volgens Suzette was hy Saterdag moeg en " 'n bietjie moedeloos". "Hy het gesê: Sjoe, gaan dit nou die geval wees?"'
Hy voel egter nou weer beter – veral ná sy weeklikse sessie by 'n arbeidsterapeut. "Ek dink ons is ons eie grootste vyande. Ons google goeters en luister dan na ander mense pleks van om na 'n professionele mens te gaan vir hulp," sê Suzette.
As deel van sy rehabilitasie is Rudi aangeraai om weer te begin klavier speel om te verseker dat sy hande behendig bly. "Hy het 'n paar liedjies opge-line waarvoor mense bestellings geplaas het, maar hulle is geduldig. Hy werk nou tot hy voel hy kan nie meer nie," sê Suzette.
Rudi wil op 31 Julie terug wees op die verhoog met 'n optrede by die AfriForum-teater in Pretoria. Die reëlings en beplanning hou sy brein besig, sê Suzette. "Die mense wat so vir hom bid, is 'n groot riem onder die hart. Ek dink al daai goed help ook om jou geloof sterker te maak."